Naisparien lasten oikeusturvan parantamiseen tähtäävä äitiyslaki on tasa-arvoisen avioliittolain liitännäislakeja.

Nykyisin naisparien lapsi voi saada kaksi vanhempaa vain perheen sisäisen adoption kautta. Adoptioprosessi voi kestää kauan. Tämä on lapsen oikeuksin kannalta erityisen ongelmallista tilanteessa, jossa synnyttävä äiti kuolee raskauden aikana tai synnytyksen jälkeen. Tällöin lapsi jää ilman vanhempia, vaikka oikeasti hänellä on toinen vanhempi olemassa.

Äitiyslaki määrittelisi synnyttäjän puolison aseman. Puoliso voisi tunnustaa lapsen jo neuvolassa ennen synnytystä. Lain perusteella lapsella olisi myös oikeus elatukseen, perintöön ja molempien vanhempansa tapaamiseen.

Kansalaisaloitteen pohjana on lakiluonnos, joka valmisteltiin oikeusministeriössä jo edellisen hallituksen aikana.

Äitiyslakia ovat puoltaneet kaikki suuret lapsi- ja perhejärjestöt, kuten Suomen UNICEF, Pelastakaa Lapset ja ja Lastensuojelun keskusliitto.